   ПАЎЛЮК ТРУС

Падаюць сняжынкі - дыяменты-росы,

 Падаюць бялюткі за маім акном...

   Расчасала вішня шоўкавыя косы

   І ўраніла долу снегавы вянок.

   Дзесці у прасторах празвінелі бомы,

   Дацвілі пялёсткі нейчае тугі...

   І здаецца зноўку еду я да дому

   Пераведаць родных, блізкіх, дарагіх.

   Адхінае вечар тонкія мярэжы,

   На акне альвасы дагарэлі ў сне,

   А ў душы квяцістасць, і такая свежасць,

   І з вачэй усмешкі сыплюцца на снег.

   Зноў зіма паслала снежныя кілімы,

   Зажурыла беллю паплавы, лугі,

   І прыходзіць радасць у красе маўклівай.

   Адплываюць хвілі смутку і тугі...  
  
  А сняжынкі сеюць кволую імглістасць,  
  Падаюць бялюткі за маім акном,  
  І цвіце на вішнях снежная ўрачыстасць,  
  Сцелецца на скронях перад раннім сном.  
  
  Хочацца навеяць казкі-таямніцы  
  Гукамі мелодый, радасцю без слоў.  
  І застылі цені у маёй святліцы,  
  Засынаю... Сніцца роднае сяло.

----------------------------------------------------------  
дыяменты - алмазы  
бомы - звон церковного колокола  
пялёсткі - лепестки  
нейчае - чьей-то  
здаецца - кажется  
зноўку - снова  
адхінае - отодвигает  
мярэжы - тонкая кисея, сеть  
квяцістасць - цветистость  
з вачэй - из глаз  
кілімы - ковры  
журыцца - печалиться, кручиниться, грустить  
хвілі - мгновения  
смутку, тугі - скорби, тоски, грусти, кручины, уныния  
урачыстасць - торжество, праздник  
на скронях - на висках